SET บ่ายเคลื่อนไหวในกรอบแคบชู 10 หุ้นสื่อสาร-ราคาถูก-ปันผลสูง
ตลาดหุ้นไทยดัชนี SET ช่วงบ่าย (1 ก.พ.) ยังเคลื่อนไหวในกรอบแคบโดยให้แนวรับ 1,290 แนวต้าน 1,305 จุด โดยเน้นซื้อหุ้นราคาถูก PTT,SCB และหุ้นกลุ่มสื่อสารที่ไม่มีปัญหาเพิ่มทุน ADVANC, INTUCH และหุ้นปันผลสูง KTB,TISCO,KKP,DIF,CPNRF และ SIRI
1 ก.พ. 2559

ข่าวหุ้นธุรกิจออนไลน์รายงาน ตลาดหุ้นไทยดัชนี SET ภาคเช้า (1 ก.พ.) แกว่งตัวทั้งบวกและลบตามภูมิภาค โดยปัจจัยกดดันคือความกังวลต่อสงครามค่าเงินหลังญี่ปุ่นใช้นโยบายอัตราดอกเบี้ยติดลบ ส่งผลเยนอ่อนค่า ส่วนปัจจัยในประเทศมีแรงซื้อหุ้น ADVANC แต่มีแรงกดดันจากแรงขายหุ้นอื่นในกลุ่ม ICT
ส่วนทิศทางตลาดช่วงบ่ายยังเคลื่อนไหวในกรอบแคบโดยให้แนวรับ 1,290 แนวต้าน 1,305 จุด โดยเน้นซื้อหุ้นราคาถูก PTT,SCB และหุ้นกลุ่มสื่อสารที่ไม่มีปัญหาเพิ่มทุน ADVANC, INTUCH และหุ้นปันผลสูง KTB,TISCO,KKP,DIF,CPNRF และ SIRI
 
นายธนเดช รังษีธนานนท์ ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี(ประเทศไทย ) เปิดเผยว่า ตลาดหุ้นไทยเช้านี้แกว่งตัวทั้งในแดนบวกและลบตามทิศทางตลาดภูมิภาค ปัจจัยหลักมาจากนโยบายของธนาคารกลางญี่ปุ่น (BOJ) ใช้อัตราดอกเบี้ยติดลบ เพื่อกระตุ้นการปล่อยสินเชื่อมากขึ้น ส่งผลให้เงินสกุลเยนปรับตัวอ่อนค่าลง จึงมีความกังวลว่าอาจเกิดสงครามค่าเงินในอนาคตได้ เพราะจะส่งผลต่อกำลังซื้อต่อค่าเงินภูมิภาคและการค้าระหว่างประเทศ
ทั้งนี้ ปัจจัยในประเทศก็มีแรงซื้อเข้ามาจากหุ้น ADVANC ซึ่งมีน้ำหนักในตลาดหุ้นไทยค่อนข้างมาก แต่ก็ยังมีแรงกดดันจากแรงขายหุ้นตัวอื่นในกลุ่ม ICT ที่อาจได้รับผลกระทบจากการแข่งขันในการให้บริการ 4G และการเพิ่มทุนเพื่อนำมาลงข่ายค่าใบอนุญาต รวมถึงการประกาศผลประกอบการบริษัทจดทะเบียนในส่วนที่เหลือ ซึ่งน่าจะทำให้เกิดการเก็งกำไรรายตัว
แนวโน้มการลงทุนในช่วงบ่ายนี้ คาดตลาดฯน่าจะเคลื่อนไหวอยู่ในกรอบพร้อมให้แนวรับที่ 1,290 จุด แนวต้าน 1,305 จุด
 
บล.ธนชาตระบุในบทวิเคราะห์ ( 1 ก.พ.) ว่า แม้ PMI ภาคการผลิตเดือน ม.ค.ที่ 49.4 จะอ่อนแอกว่าที่คาดการณ์ไว้ที่ 49.6 และลดลงจากเดือน ธ.ค.ที่ 49.7 แต่ด้วยค่าเงินหยวนยังนิ่ง พร้อมกับ PBoC อัดฉีดสภาพคล่องเข้ามาต่อเนื่อง รวมถึงการออกมาตรการกระตุ้นเศรษฐกิจเพิ่มเติมของ BOJ และ ECB ขณะเดียวกัน Fed ไม่น่าขึ้นดอกเบี้ยเร็ว อย่างที่คาดการณ์ก่อนหน้า รวมทั้งในทางสถิติ SET ให้ผลตอบแทนเป็น “บวก” 8 ใน 10 ปีก่อนหน้านี้ ทำให้คงลุ้นเป้าหมายระยะสัปดาห์ที่ 1,320 จุด ต่อไป
โดยแนะนำ”ซื้อ”หุ้น Valuation ต่ำ ใกล้ช่วงวิกฤติปี 2551 อาทิ PTT,SCB อีกทั้งหุ้นกลุ่มสื่อสาร ไม่มีปัญหาเพิ่มทุน และปันผลสูง อาทิ ADVANC,INTUCH และหุ้นปันผลสูง อาทิ KTB,TISCO,KKP,DIF,CPNRF และ SIRI
ทั้งนี้การแนะนำ”ซื้อ”KTB ด้วยเป้าหมายพื้นฐาน 23.0 บาท มีปัจจัยสนับสนุนจากราคาหุ้น Laggard หุ้นธนาคารขนาดใหญ่อย่าง KBANK และ SCB อยู่ 4-6% ในช่วง ม.ค. ที่ผ่านมา ขณะเดียวกันปัญหาคุณภาพสินทรัพย์ลดลงหลังตั้งสำรองหนี้ SSI ไปแล้ว ขณะที่มีโอกาสขายหลักประกันหนี้ KMC เดิมที่คดีสิ้นสุดในขั้นศาลฯไปแล้วตั้งแต่ปีก่อน
โดยคาดการณ์กำไรกลับมาเติบโตได้ 30% ปีนี้ ด้วยระดับ PE ต่ำ 6.3x ปีนี้ พร้อมอัตราผลตอบแทนจากเงินปันผล 2-3 เดือนข้างหน้าที่ 5% และคาดการณ์ปันผลปี 59 ที่ 6.3% โดยในทางเทคนิคราคาหุ้นมีแนวโน้มปรับสูงขึ้นทะลุแนวต้าน 17.7-18.0 บาท โดยมีเป้าหมายถัดไปที่ 18.70 บาท
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า 
ADVANC มูลค่าการซื้อขาย 2,352.35 ล้านบาท ปิดที่ 172.00 บาท เพิ่มขึ้น 3.00 บาท
TRUE มูลค่าการซื้อขาย 2,113.78 ล้านบาท ปิดที่ 6.50 บาท ลดลง 0.60 บาท
JAS มูลค่าการซื้อขาย 1,199.18 ล้านบาท ปิดที่ 3.02 บาท ลดลง 0.10 บาท            
PTT  มูลค่าการซื้อขาย 816.99 ล้านบาท ปิดที่ 235.00 บาท ลดลง 1.00 บาท
AOT  มูลค่าการซื้อขาย 800.07 ล้านบาท ปิดที่ 373.00 บาท ลดลง 5.00 บาท